次韻和吳正仲以予往南陵見寄兼惠新醖早蟹
作者：梅堯臣
朝代：宋

paragraphs: 我念仲氏疾，走轂不暇膏。
久處田園閒，風日慣犯冒。
暮過春穀溪，亭長或前勞。
乃心在手足，豈得事請造。
邑僚相哀憐，曾未曰簡傲。
朝夕論藥品，況是素所好。
頗能識精麤，固靡窮突奧。
吾親日倚戶，西首只待報。
不知羸苶劇，飲餌須諭導。
既平憂已寬，勝境思一到。
原田經秋霖，步履畏宿潦。
山中趣多幽，松下浄不掃。
言歸尚泥塗，雲綻喜暫曝。
還將奉談笑，近已逢問耗。
入門得寄詩，欲覽整白帽。
酒壺及霜蟹，致釀知談操。
豈同里中俗，唯罪往不告。
醉來夜揮毫，明月爲絕倒。